Нобэрэ пщэдейрэ
Бадзэуэгъуэм и 18, махуэку
Манделэ Нельсон и дунейпсо махуэщ. 1918 гъэм къалъхуащ цIыхум и хуитыныгъэхэр къызэпамыудыным и бэнакIуэ лъэщ, ЮАР-м и президенту щыта, Нобель и саугъэтыр зыхуагъэфэща Манделэ Нельсон.
УФ-м Къэрал кIуэцI IуэхухэмкIэ и органхэм я хозяйственнэ IэнатIэм пэрытхэм я махуэщ
Испанием щагъэлъапIэ Лэжьыгъэм и махуэр
64-нэ гъэм Рим къалэм (Италие) мафIэсышхуэ къыщыхъуат. Зэрыкъалэу исауэ жыпIэ хъунут абы — район 14-м щыщу къэнар 4 къудейт.
1898 гъэм къызэрагъэпэщащ Испанием и «Атлетик Бильбао» футбол командэр.
1932 гъэм Тыркур Лъэпкъхэм я Лигэм хагъэхьащ.
1941 гъэм Къардэн Къубатий япэ фашист кхъухьлъатэр къриудыхащ.
1944 гъэм СССР-м ЗыхъумэжыныгъэмкIэ и къэрал комитетым унафэ къищ-тащ Донбассым и фIамыщI къыщIэхыпIэхэр зэфIэгъэувэжыным теухуауэ.
1985 гъэм урысей программист Пажитнов Алексей зэпкърилъхьащ дунейм щынэхъ цIэрыIуэ дыдэхэм ящыщ хъуауэ щыта «Тетрис» зэрыджэгу Iэмэпсымэр.
Адыгэ джэгуакIуэ Мыжей Сэхьид къызэралъхурэ илъэси 170-рэ ирокъу.
Къэрал лэжьакIуэ, политик, 1957 — 1985 гъэхэм СССР-м нэгъуэщI къэрал IуэхухэмкIэ и министру, 1985 — 1988 гъэхэм Совет Нэхъыщхьэм и Президиумым и УнафэщIу щыта Громыкэ Андрей къызэралъхурэ илъэси 110-рэ ирокъу.
ТхакIуэ, литературовед, искусствовед КIурашын БетIал къызэралъхурэ илъэс 87-рэ ирокъу.
Урыс усакIуэ, тхакIуэ, режиссёр, СССР-м, УФ-м я Къэрал саугъэтхэр зрата Евтушенкэ Евгений къызэралъхурэ илъэс 87-рэ ирокъу.
КъБР-м и цIыхубэ усакIуэ, УФ-м и Къэрал саугъэтым и лауреат Зумакуловэ Танзиля къыщалъхуа махуэщ.
Урысей опернэ уэрэджыIакIуэ цIэрыIуэ, жылагъуэ лэжьакIуэ, саугъэт зэмылIэужьыгъуэ куэд зыхуагъэфэща Казарновская Любовь и ныбжьыр илъэс 63-рэ ирокъу.
Къэрал лэжьакIуэ, УФ-м щэнхабзэмкIэ и министр Мединский Владимир и ныбжьыр илъэс 49-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 25 — 26-рэ, жэщым градус 19 — 20 щыхъунущ.
Бадзэуэгъуэм и 19, мэрем
Урысей Федерацэм Къэрал кIуэцI IуэхухэмкIэ и министерствэм и юридическэ IэнатIэм и махуэщ
Тыркумэным щагъэлъапIэ Гъавэм и махуэр
1900 гъэм Франджым и къалащхьэ Париж метром лэжьэн щыщIидзащ.
1903 гъэм лъакъуэрыгъажэмкIэ япэ дунейпсо зэпеуэр екIуэкIащ.
1918 гъэм РСФСР-м къару щигъуэтащ япэ Совет Конституцэм.
1920 гъэм Урысейм къыщызэрагъэпэщащ къэралым щIэныгъэншагъэр щыгъэкIуэдыным пыщIа Iуэхухэр зэкIэлъызыгъэкIуэну комиссэ.
1924 гъэм къыдэкIащ «Красный спорт» (иджы — «Советский спорт») газетым и япэ номерыр.
1926 гъэм Екатеринослав къалэм и цIэр Днепропетровск жиIэу зэрахъуэкIащ.
1941 гъэм Сталин Иосиф СССР-м зыхъумэжыныгъэмкIэ и наркому ягъэуващ.
1942 гъэм Къардэн Къубатий Березовскэ щIыналъэм фашист кхъухьлъатитI къыщриудыхат.
1952 гъэм Финляндием и президент Паасикиви Юхо Хельсинки къыщызэIуихащ ХV гъэмахуэ Олимп Джэгухэр. Совет Союзым щыщ спортсменхэр япэу зыхэтар а Олимпиадэрщ.
1980 гъэм Москва щыщIидзащ ХХII гъэмахуэ Олимп Джэгухэм. СССР-м и командэ къыхэхам абы къыщихьауэ щытащ медали 195-рэ. Советыдзэхэр Афганистаным зэрырашар хабзэншагъэу къызэралъытэр кърырагъэлъагъуэу, Олимпиадэм къэкIуатэкъым къэрал 50-м щIигъум я спортсменхэр.
1996 гъэм Атлантэ (США) къыщызэIуахащ ХХVI гъэмахуэ Олимпиадэр. Спортсмен нэхъыбэ дыдэ зыхэтар а зэхьэзэхуэхэрщ — цIыху 10744-рэ.
БзэщIэныгъэлI, СССР-м ЩIэныгъэхэмкIэ и академием и академик, Нэгумэ Шорэ и IэдакъэщIэкIхэр зыджа Мещанинов Иван къызэралъхурэ илъэси 136-рэ ирокъу.
ХХ лIэщIыгъуэм и усакIуэ нэхъ лъэщ дыдэхэм хабжэу щыта Маяковский Владимир къызэралъхурэ илъэси 126-рэ ирокъу.
УФ-м и цIыхубэ артист, режиссёр, тхакIуэ Ливанов Василий и ныбжьыр илъэс 84-рэ ирокъу.
Совет уэрэджыIакIуэ, актёр, кинорежиссёр, Куржым и цIыхубэ артист, СССР-м и Къэрал саугъэтыр зрата Кикабидзе Вахтанг и ныбжьыр илъэс 81-рэ ирокъу.
Украинэм щыщ боксёр цIэрыIуэ, дунейпсо зэпеуэхэм мызэ-мытIэу щытекIуа, Киев къалэм и Iэтащхьэ Кличко Виталий и ныбжьыр илъэс 48-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх къыщешхынущ. Хуабэр махуэм градус 23 — 24-рэ, жэщым градус 20 — 21-рэ щыхъунущ.
